思古人
作者：敖陶孫
朝代：宋

paragraphs: 思古人，思古人，古人皦皦若日月。
我欲剖棺斲出古人心，惟見蒼苔漫白骨。
請陳古人心，君勿駭客言。
古人惟一真，可使風俗皆還淳。
殺雞不及林宗，炊黍不候龐公。
雪中安道興適盡，坐上公榮樽已空。
呼酒徑勸君，欲眠即遣客。
嵇康巨源不爲絕，戴崇彭宣本相得。
徐庶失老母，密如玄德不能奪之臣。
嚴陵薄宦情，狎如文叔不能止之客。
包胥伍員不失其爲友，羊祜陸抗不害其爲敵。
我有蒸壺，安事隠語。
我但食韭，安用多種。
割肉元知方朔真，拏金豈即劉叉勇。
古人心事有如此，何至顔色相媚奉。
道衰舛仁義，世亂生姦雄。
君知臧否不掛口，正慮匕首揕其胸。
我生恐無用，我死知無聞。
作書預與兒輩訣，葬時定覓要離墳。